Document ID: /roh_data/filtered/fineweb-2-filterrobots_roh.jsonl.gz/49169

Beginn Inhaltsbereich
Categoria: praticas liadas a l’artisanadi tradiziunal
La fabricaziun da la mecanica d’uras en Svizra vegn realisada ozendi en in context modern ed industrial cun ina dimensiun mundiala. Ma ella sa basa tuttina fin oz sin praticas da gener quasi exclusivamain manual – sin professiuns sco glimader, turnader, polier, constructur da quadrants, gravader, tschenta-plachettas, spezialist da rebattadira e maister urer. Questas tecnicas manualas èn il fundament per declerar la fabricaziun d’uras sco pratica patrimoniala. Questa dinamica sa manifestescha particularmain en la fabricaziun d’automats e da stgatlas da musica a Sainte-Croix che ha conservà sia dimensiun d’artisanadi. Ils abitants da la regiun èn spezialmain superbis da quest inschign manual ed ins discurra perfin dal «esprit de Sainte-Croix» sco simbol per in grond respect da la lavur artisanala. Questa candidatura metta en evidenza l’impurtanza da la scolaziun dals urers e da l’inschign uman anc adina indispensabel per l’innovaziun e la precisiun tecnica. Ultra da quai vegn suttastritgà che questas manufacturas e l’inschign dals urers han – sper lur funcziun economica evidenta – er influenzà profundamain l’urbanissem e la realitad sociala quotidiana da quellas regiuns. La fabricaziun d’uras transporta in’atgna simbolica che cumbinescha la precisiun, la raffinezza mecanica e la mesiraziun dal temp e che marca fin oz las identitads localas e regiunalas.
Ende Inhaltsbereich